‘Terung emas’ rezeki Mary Anis
PANTU: Penduduk desa tetap
tenang mengharungi tempoh penguatkuasaan Perintah Kawalan Pergerakan (PKP)
selagi kebun kekal menjadi lubuk rezeki mereka. Di kebun berdekatan kawasan
rumah, penduduk desa terus kekal meraih rezeki dengan menjual hasil masing-masing
dari rumah ke rumah dan di perkampungan berhampiran. “Syukurlah tanaman terung
emas (terung asam) yang saya usahakan di kebun selama ini mula membuahkan hasil
dalam keadaan sukar semasa berhadapan dengan PKP sekarang. “Semalam, saya menuai
lebih 300 kilogram terung emas di kebun dan diborong oleh peniaga tempatan
dengan harga RM900,” kata Mary Anis, 64, dari Rumah Panjang Selantik Ili,
Pantu. Hasil jualan berkenaan,
katanya, diguna untuk menampung keperluan isi rumah dalam keadaan sukar semasa
pelaksanaan PKP yang beliau akui sedikit sebanyak menggugat pendapatan petani
di kawasan luar bandar. “Tidak ramai penduduk mahu
bersesak ke pekan atau bandar untuk membeli sayur-sayuran pada masa sekarang
kerana khuatir dijangkiti virus pembunuh senyap Covid-19. “Atas sebab itulah saya
mencadangkan kepada pekebun luar bandar supaya menjual hasil masing-masing
secara bergerak ke kampung berdekatan daripada berhimpun di satu tempat yang
mungkin terdedah kepada jangkitan pandemik bahaya ini,” katanya. Mary juga mengucapkan terima
kasih kepada Kerajaan Pusat dan Kerajaan Sarawak kerana menyalurkan bantuan
kewangan kepada penduduk pada waktu sukar ini demi mengurangkan kesukaran hidup
dalam mengharungi PKP. “Kebun tidak mengeluarkan
hasil banyak setiap hari. Justeru pemberian Bantuan Prihatin Nasional (BPN) dan
Bantuan Sarawakku Sayang adalah tepat pada masanya demi membantu kami yang
terjejas disebabkan oleh PKP,”kata Mary. Bagaimanapun wanita itu
mengakui dia bersama keluarga kekal mematuhi langkah penjarakan sosial serta
pemakaian penutup muka dan hidung ketika menghantar hasil jualan kebun ke
kampung berdekatan. 
See author's posts
